钦定古今图书集成/明伦汇编/闺媛典/第265卷 > 胡文显妻汤氏
## 钦定古今图书集成/明伦汇编/闺媛典/第265卷 > 胡文显妻汤氏

按《清流县志》：汤氏，国子生胡文显妻。归十年，文显以
事谪戍，止二女，无他亲属可依。汤氏勤纺绩以事舅
姑。或劝改适，汤曰：“夫属妾，养舅姑，守坟墓，吾已许之。
今二亲没，胡氏无嗣，祖宗坟墓无托，若他适，是背义
而失信，何以为人？”及二女长成，或劝赘婿，妇曰：“户在
军籍，奈何累彼？”皆择士族嫁之。年八十馀卒。